ส่วนที่ 1

ข้อมูลสรุป (Executive Summary)

ในปี 2551 ที่ผ่านมา ประมาณการอัตราความเจริญเติบโตทางเศรษฐกิจของประเทศ

จะมีการขยายตัวร้อยละ 2.6 ชะลอตัวลงมาก เมื่อเทียบกับปี 2550 ซึ่งมีอัตราการขยายตัวร้อยละ
4.9 การส่งออกขยายตัวร้อยละ 16.8 ลดลงเล็กน้อยเมื่อเทียบกับปี 2550
ซึ่งมีอัตราการขยายตัวร้อยละ 17.3 และการนำเข้าขยายตัวร้อยละ 26.4
เพิ่มขึ้นมากเมื่อเทียบกับปี 2550 ซึ่งมีอัตราการขยายตัวร้อยละ 9.1 *

ในปี 2552 คาดคะเนอัตราการขยายตัวทางเศรษฐกิจของประเทศจะหดตัว (ติดลบ)ประมาณร้อยละ
-1.0 ถึง 0.0 การส่งออกและการนำเข้าจะมีอัตราการขยายตัว (ติดลบ)ร้อยละ -13.1 และ
-14.0 ตามลำดับ *

ในปี 2551 อัตราการใช้พื้นที่คลังเก็บสินค้าโดยเฉลี่ยของบริษัทพิ่มขึ้นจาก 74% ในปี 2550 เป็น
85% ทั้งนี้เนื่องจากมีลูกค้าทั้งเก่าและใหม่มาใช้บริการเพิ่มมากขึ้น โดยเฉพาะทางด้านคลังเอกสาร
อย่างไรก็ตามการแข่งขันด้านราคายังคงอยู่ในระดับสูง
ดังนั้นจึงไม่สามารถปรับอัตราค่าบริการทุกประเภทได้
สำหรับสินค้าประเภทปุ๋ยเคมีซึ่งบริษัทเน้นการให้บริการค่อนข้างมากมีการสั่งซื้อและนำเข้ามาจากต่างประเทศจำนวน
3.99 ล้านตัน เทียบกับปี 2550 จำนวน 3.84 ล้านตัน เพิ่มขึ้น 0.15 ล้านตัน หรือร้อยละ 3.91

สำหรับผลการดำเนินงานของบริษัทในรอบปี 2551 พอสรุปโดยสังเขปได้ดังนี้

การรับฝากสินค้า ประเภทสินค้าที่รับฝากได้แก่ ปุ๋ยเคมี เครื่องจักรอุตสาหกรรม ส่วน
ผสมอาหารสัตว์ เครื่องใช้สำนักงาน กล่องและแฟ้มบรรจุเอกสาร เป็นต้น
สินค้าประเภทปุ๋ยเคมีมียอด

รับฝากรวมทั้งปีจำนวน 0.150 ล้านตัน เทียบกับจำนวน 0.141 ล้านตัน ในปี 2550
(เพิ่มขึ้นร้อยละ 6.38)

การให้เช่าโกดังเก็บสินค้า มีจำนวนพื้นที่ให้เช่าเฉลี่ยต่อเดือนเท่ากับ 36,285 ตารางเมตร

เทียบกับจำนวน 31,852 ตารางเมตร ในปี 2550 (เพิ่มขึ้นร้อยละ 13.92 )
สินค้าที่นำมาเก็บได้แก่

ถั่วเหลือง ข้าวสาลี ฝ้าย เม็ดพลาสติก คอมพิวเตอร์ อุปกรณ์กีฬา รองเท้า กระเบื้อง
อุปกรณ์ตกแต่งบ้าน วัตถุดิบในการทำอาหาร เครื่องเขียนและอุปกรณ์สำนักงาน เป็นต้น

บริษัทมีอัตราการใช้พื้นที่คลังสินค้าเพิ่มขึ้น ร้อยละ 14.86 เนื่องจากการรับฝากสินค้า
และการให้เช่าพื้นที่เพิ่มขึ้น รวมทั้งการจัดสรรพื้นที่คลังสินค้าของบริษัทฯ
ในแต่ละช่วงเวลาเพื่อก่อให้เกิดประโยชน์สูงสุดต่อบริษัท ในสภาวะที่ตลาดมีการแข่งขันอย่างรุนแรง

การให้เช่าท่าเทียบเรือ มีเรือเดินสมุทรเข้าเทียบท่าจำนวน 53 ลำ เทียบท่าโดยเฉลี่ยเดือนละ
11.17 วัน/ท่า เทียบกับจำนวน 39 ลำ เทียบท่าโดยเฉลี่ยเดือนละ 7.88 วัน/ท่า ในปี 2550
(เพิ่มขึ้น ร้อยละ42)

การให้บริการสินค้าผ่านท่า มีการขนถ่ายสินค้าประเภทต่าง ๆ ได้แก่ เหล็ก ปุ๋ยเคมี

สินค้าแช่แข็ง ไม้แปรรูป และสินค้าอื่น ๆ จำนวนรวม 0.212 ล้านตัน เทียบกับจำนวน 0.155
ล้านตัน

ในปี 2550 ( เพิ่มขึ้นร้อยละ 36.77 )

การให้บริการบรรจุและขนถ่ายสินค้า มีมูลค่าการรับขนถ่ายสินค้าทุกประเภทรวม 32.627 ล้านบาท
เทียบกับมูลค่า 22.501 ล้านบาทในปี 2550 ( เพิ่มขึ้นร้อยละ 45.00 )

บริษัทมีรายได้รวม 178.942 ล้านบาท มีค่าใช้จ่ายรวม 113.420 ล้านบาท มีกำไรสุทธิ45.103
ล้านบาท กำไรสุทธิต่อหุ้น 0.37 บาท เพิ่มขึ้นร้อยละ 48.43 เมื่อเทียบกับปี 2550 ซึ่งมีกำไรสุทธิ
30.386 ล้านบาท กำไรสุทธิต่อหุ้น 0.25 บาท เนื่องจากบริษัทฯ มีรายได้ค่ารับฝากสินค้า
ค่าเช่าคลังสินค้า และค่าธรรมเนียมบริการเพิ่มสูงขี้น

ในปี 2552 ถึงแม้ว่าประเทศไทยจะยังคงได้รับผลกระทบจากปัจจัยเสี่ยงต่าง ๆ ได้แก่
ปัจจัยทางเศรษฐกิจ การเมืองและสังคม อย่างมาก แต่ก็ได้รับการคาดหมายว่า
เศรษฐกิจไทยจะปรับตัวดีขึ้นในช่วงครึ่งหลังของปี จากมาตรการต่าง ๆ
เพื่อฟื้นฟูเศรษฐกิจของรัฐบาลที่มีความต่อเนื่อง และเกิดผลในทางปฏิบัติอย่างจริงจัง
ตลอดจนความมุ่งมั่นของฝ่ายจัดการ และความร่วมมือร่วมใจของพนักงานทุกคน
คณะกรรมการมีความเชื่อมั่นเป็นอย่างสูงว่าบริษัทมีศักยภาพในการเจริญเติบโตต่อไปอย่างต่อเนื่องและยั่งยืน
ตลอดจนสามารถให้ผลตอบแทนเป็นที่น่าพึงพอใจแก่ผู้ถือหุ้นทุกท่านในระยะยาวได้

* ข้อมูลอ้างอิงจากสำนักงานคณะกรรมการพัฒนาการเศรษฐกิจและสังคมแห่งชาติ,23 กุมภาพันธ์
2552